Imtella' Lulju 2, 2021 - Aġġornata 2 Ta' Lulju, 2021 4:00pm Rapport: Ruth Castillo Fl-ewwel xahar ta' operat tal-fast ferry bejn Malta u Għawdex; aktar minn 42,000 passiġier użaw dan is-servizz, ħafna minnhom Għawdxin biex vjaġġaw għax-xogħol. F'Ġunju, 42,406 passiġieri qasmu bejn Malta u Għawdex bil-fast ferry operat minn żewġ kumpaniji privati: il-Virtu Ferries u l-Gozo Fast Ferry. Fl-ewwel xahar mindu daħal fis-seħħ dan is-servizz saru 1,086 vjaġġ. Il-Ministru għat-Trasport, l-Infrastruttura u l-Proġetti Kapitali, Ian Borg, ddeskriva l-għadd ta' passiġieri li użaw is-servizz tal-fast ferry fl-ewwel xahar bħala inkoraġanti; li qal qed ibiddel il-kultura tal-ivjaġġar bejn Malta u Għawdex. "Aħna biddilna l-politika tagħna u minflok tajna eslussivitajiet qed nagħtu l-infrastruttura u nistiednu l-operaturi jħaddmuha mingħajr sussidji u l-ebda għajnuniet oħrajn. Dan hu l-mudell li rridu nkomplu nħarsu 'l quddiem." Il-Ministru nnota li s-servizz tal-fast ferry naqqas il-vetturi mit-toroq għax aktar nies bdew jużaw ir-rotot tal-linja marbuta miegħu għall-isptar Mater Dei u l-Università. Hemm ukoll servizz ta' trasport organizzat għal min jipparkja l-vettura privata fil-Park and Ride ta' Furjana biex jasal għall-fast ferry u lura. Dr Borg qal li wara s-sajf mistennija jiżdiedu aktar rotot, inkluż lejn l-MCAST. Mistoqsi dwar dħaħen li rappurtati minn xi katamarani u l-possibilità ta' tniġġiż, iċ-chairman ta' Transport Malta Joseph Bugeja qal li din il-kwistjoni ġiet indirizzata u l-awtorità jkollha laqgħat regolati mal-operaturi. Il-Ministru Ian Borg qal li l-Gvern se jkompli jinvesti fl-infrastruttura marittima, anke permezz ta' fondi Ewropej. Semma li se jsir terminal f'San Pawl il-Baħar li ma jkunx esklussiv għal servizz jew operatur wieħed. "San Pawl huwa post li jgħaqqad – huwa nofs triq bejn il-gżira Għawdxija u l-Belt Valletta però ma naħsibx li għandna nieqfu biss milli naħsbu lejn il-gżira Għawdxija. Huwa mod ieħor ukoll ta' kif wieħed jivvjaġġa lejn partijiet oħra ta' Malta." Il-Ministru Borg qal li dawn l-isforzi huma parti minn strateġija biex jitjieb it-trasport fuq l-art, bil-baħar u b'mezzi nodfa u alternattivi.